b"\n_START_ARTICLE_\nPuigllonell\n_START_SECTION_\nDescripci\xc3\xb3\n_START_PARAGRAPH_\n\xc3\x89s una casa pairal amb coberta de dues vessants, amb el carener i el r\xc3\xa0fec paral\xc2\xb7lels a la fa\xc3\xa7ana (de tipologia 1 segons Dan\xc3\xa9s) T\xc3\xa9 2 plantes. Fa\xc3\xa7ana i parets de pedra de la zona (gres vermell) rejuntada amb cal\xc3\xa7. Les cantoneres s\xc3\xb3n de pedra tallada de la mateixa finca. Existeixen uns contraforts d'estabilitzaci\xc3\xb3 de la fa\xc3\xa7ana sud, ja que t\xc3\xa9 una gran al\xc3\xa7ada. Finestres de la fa\xc3\xa7ana sud amb brancal de pedra treballada de morfologia g\xc3\xb2tica._NEWLINE_Portal principal d'acc\xc3\xa9s a la masia amb dobelles de grans dimensions. A la fa\xc3\xa7ana hi ha una galeria que d\xc3\xb3na un aire senyor\xc3\xadvol al conjunt. Sostres de la masia amb embigat i llates. D'altres part amb embigat, cairons i rajols. La teulada \xc3\xa9s reformada i feta amb embigat de fusta, cairons, rajols i teula catalana.\n_START_SECTION_\nHist\xc3\xb2ria\n_START_PARAGRAPH_\nLa finca \xc3\xa9s coneguda amb aquest nom des del 1538, i \xc3\xa9s el resultat de la fusi\xc3\xb3 entre el Mas Puig i el Mas Llunell que apareixen documentats a finals del segle XII. Tot i ser els Puigllonell una nissaga ametlletana important, el fet de viure a la part muntanyosa del terme els alluny\xc3\xa0 de les activitats m\xc3\xa9s quotidi\xc3\xa0nes de la comunitat ve\xc3\xafnal. El 1851 l'hereva dels Puigllonell es cas\xc3\xa0 amb Gen\xc3\xads Antoja, de Ca n'Antoja, al centre del poble, de manera que a la generaci\xc3\xb3 seg\xc3\xbcent desapareixia el cognom Puigllonell._NEWLINE_A mitjan segle XX es va urbanitzar una bona part de les seves terres, donant pas a l'actual barri del Serrat que acull una quarta part de la poblaci\xc3\xb3 del terme._NEWLINE_El mas \xc3\xa9s de comen\xc3\xa7aments del segle XIII, amb una ampliaci\xc3\xb3 cap al 1599 amb finestres i porta g\xc3\xb2tica. La galeria amb vistes a la vall Roja i la vall del Tenes \xc3\xa9s del 1851, un cop el mas canvi\xc3\xa0 de propietaris."